Jeppe Bruus (S), 2023-05-04:
Tak for det, og tak for den meget positive modtagelse af de her to lovforslag, som er store og komplekse.
Det vidner jo om, at vi faktisk behandler noget, som er ret historisk, i hvert fald i forhold til at skabe et nyt ejendomsvurderingssystem og et nyt boligbeskatningssystem, hvilket er hårdt tiltrængt.
I 2017 indgik et bredt flertal i Folketinget forliget »Tryghed om boligbeskatningen« om et nyt boligskattesystem.
Det var med det formål at sikre tryghed om ejendomsskatterne ved overgangen til de nye ejendomsvurderinger.
SF stemte i øvrigt for tilbage i 2017.
Udmøntningen af forliget blev i efteråret 2019 udskudt fra 2021 til 2024 som følge af den daværende regerings eftersyn med skattevæsenets akutte it-problemer.
I 2020 indgik forligspartierne aftalen »Kompensation til boligejerne og fortsat tryghed om boligbeskatningen« for at sikre tryghed om ejendomsskatterne frem til 2024.
Da min forgænger i 2017 præsenterede boligskatteforliget, tror jeg de færreste så den rutsjebanetur for sig, som vi siden har været på.
Det er en tur, som bl.a. har budt på udskydelser, justeringer og svære politiske kompromiser.
Jeg vil gerne kvittere for det ansvar, partierne i forligskredsen har taget de seneste 6 år, hvilket jo også har resulteret i, at vi er kommet hertil i dag.
For som vi alle ved, er det for mange danskere en af de allerstørste, måske den allerstørste økonomiske beslutning, de kommer til at tage, at købe en bolig.
Derfor er det helt afgørende at sikre tryghed om den beslutning.
Det sikrer vi bedst i en bred forligskreds og gerne bredt med alle partier på tværs af Folketinget.
Tak for det.
Jeg er derfor også ekstra glad for at fremsætte de to lovforslag, som vi skal behandle i dag.
Det vidner om, hvor langt vi er kommet med at sikre tryghed, ro og transparens om ejendomsbeskatningen i Danmark, men vi er som bekendt ikke i mål endnu.
Ejendomsvurderingerne bliver udsendt over de kommende år.
Nogle skal efterreguleres for foreløbigt opkrævede skatter, og andre skal vænne sig til en ny ejendomsskattekategorisering.
Det er en enormt stor øvelse, som kommer oven på et årti, hvor mange af os nok ikke har forholdt os så meget til vores ejendomsskat.
På trods af en massiv kommunikationsindsats fra Vurderingsstyrelsen vil det indimellem komme til at stille store krav til de danske ejendomsejere, når de i de kommende år skal følge med i breve, ændringer i deres forskudsopgørelse osv.
Regeringen forventer, at boligskatteomlægningen får en stabiliserende effekt på boligmarkedet.
Lidt populært sagt kan man sige, at vi får en løbende ejendomsavancebeskatning, fordi beskatningen følger med den prisudvikling, der er i markedet.
Boligskatteomlægningen betyder også, at boligskatterne lempes for fire ud af fem boligejere.
Boligejere får en samlet skattelettelse på rundt regnet 10 mia. kr.
Det er skattelettelser, der i øvrigt primært falder ude i provinsen og i landdistrikterne.
Det er en lempelse, som kommer, fordi vi omlægger boligskatterne i 2024.
Det er ubetinget en god ting, særlig for de mange mennesker, som har bokset med stigende renter og faldende boligpriser.
Dermed får vi i samfundet en del af de værdistigninger i fast ejendom, som følger af velstandsfremgang, byggeri m.v.
Jeg synes derfor også, at der er mange gode og vigtige grunde til, at boligskatteomlægningen sker fra 2024.
En del af omlægningen er også, at nogle ejendomsejere skal skifte ejendomskategori.
Det har vi sådan set vidst siden 2017, hvor et bredt flertal i Folketinget inklusive SF stemte for ejendomsvurderingsloven.
Den 29. marts i år vedtog vi også den øvelse, og også her stemte SF for.
Vi flyttede bl.a. en række tidligere landbrugsejendomme over i en ejerboligkategori, og det skulle altså ske uafhængigt af selve vurderingen.
Det gjorde vi dels for at aktivere den såkaldte overgangsordning, som for mange kan holde skatten i ro, når vi overgår til det nye system i 2024, dels for at sikre, at ejendomsejere kan klage over deres nye kategori.
Det skete ikke mindst på opfordring fra Landbrug & Fødevarer.
Jeg er klar over, at vi i disse år, hvor det nye system for alvor bliver rullet ud, vil opleve, at det skaber uklarhed hos de ejendomsejere, som bliver berørt, og indimellem må vi også konstatere, at reglerne bør justeres.